După ce a tratat 40.000 de pacienţi, a salvat zeci de mii de vieţi, a modernizat neurochirurgia românească, întrebat într-un interviu pentru „ Monitorul de Botoşani “ ce a făcut statul român pentru el, Leon Dănăilă răspunde sec: „Nimic!”. După zeci de ani de muncă susţinută, academicianul primeşte lunar, un salariu de 2.500 de lei, din care 950 de lei dă pe cheltuielile de întreţinere.

A trăit mult timp cu 1.800 de lei, dar este bucuros că a primit o majorare. Pur şi simplu nu are bani să-şi scoată cărţile. Mai precis vrea să-şi vândă apartamentul din Capitală, unui cumpărător care ar dori să-l lase să stea în casă până la sfârşitul vieţii.





Aşa ar reuşi să facă rost de banii necesari pentru a termina de editat cartea la care lucrează. Şi culmea, Dănăilă a făcut şi opere de caritate, donând casa sa de la Darabani Primăriei din localitate, iar locuinţa din Argeş a soţiei a dăruit-o tot autorităţilor locale.





„Functional Neuroanatomy of the Brain“, un tratat la care profesorul a muncit zece ani, costă 130.000 de lei pentru a fi publicat. Acum pentru cartea la care scrie, încă nu a găsit fonduri. În Statele Unite, locul unde Leon Dănăilă s-a perfecţionat şi unde ar fi fost dorit, i-ar fi oferit un milion de dolari pe an.